Sklep Komisije

z dne 11. junija 2003

o ustanovitvi skupine strokovnjakov za svetovanje Komisiji o strategiji v zvezi z nesrečami v sektorju prometa

(2003/425/ES)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Visoka in enotna stopnja zaščite mora biti vedno zagotovljena evropskim državljanom za vse vrste prevoza in treba je uvesti strategijo za zmanjšanje števila nesreč. Neodvisne tehnične preiskave prometnih nesreč in okvar so eden od načinov za izboljšanje varnosti, tako da se opredelijo vzroki za take nesreče in da se na ta način nesreče preprečijo.

(2) Preiskave vzrokov nesreč ne smejo biti povezane z nadomestili škode ali ugotavljanjem odgovornosti. Zato morajo neodvisne preiskave voditi pravosodni organi, zavarovalniške družbe, industrija, uporabniki in nadzorni organi ali vsaka druga stranka, katere interesi so lahko v nasprotju z nalogo, ki je zaupana preiskovalnemu organu ali subjektu.

(3) V svoji Beli knjigi o evropski prometni politiki do leta 2010: čas odločitve [1] je Komisija navedla, da narašča potreba po neodvisnih tehničnih preiskavah, namenjenih odkrivanju vzrokov nesreč in načinov izboljšanja zakonodaje. V ta namen je Komisija v Beli knjigi predlagala ustanovitev "skupine neodvisnih strokovnjakov znotraj Komisije, katerih naloga je izboljšati obstoječo zakonodajo in prilagoditi (evropsko) metodologijo zlasti tehničnemu napredku".

(4) Za preiskavo vseh zadev v zvezi z neodvisnimi tehničnimi preiskavami nesreč Komisija namerava ustanoviti skupino strokovnjakov za svetovanje Komisiji o strategiji v zvezi z nesrečami v sektorju prometa.

(5) Ustanovitev skupine bo skupaj z drugimi ustreznimi posvetovalnimi postopki prispevala k napredku politike Skupnosti na področju neodvisnih preiskav nesreč. Skupina svetuje Komisiji glede potreb po izboljšanju obstoječe zakonodaje in, če je potrebno, o potrebnih predlogih novih pobud za vse vrste prevoza, vključno s prenosom energetskih virov (naftovodi in plinovodi) -

SPREJELA NASLEDNJI SKLEP:

Člen 1

Področje

Ustanovi se skupina strokovnjakov za svetovanje Komisiji o strategiji v zvezi z nesrečami v sektorju prometa, v nadaljnjem besedilu "skupina strokovnjakov".

Člen 2

Namen

Skupina strokovnjakov svetuje Komisiji glede potrebe po izboljšanju obstoječe zakonodaje in, če je potrebno, o potrebnih predlogih novih pobud za vse vrste prevoza, vključno s prenosom energetskih virov (naftovodi in plinovodi), vendar ne vključuje vidikov zdravja in varnosti pri delu.

Člen 3

Sestava

Skupino strokovnjakov sestavljajo usposobljeni posamezniki, ki so sposobni preučiti zadeve o varnosti v prometu, zlasti neodvisne tehnične preiskave o nesrečah za vse vrste prevoza, vključno s prenosom energetskih virov (naftovodi in plinovodi). Skupina ima 12 članov in ji predseduje predstavnik Komisije.

Člen 4

Imenovanje

1. Člane skupine imenuje Komisija posamezno na podlagi objektivnih meril izkazane usposobljenosti in izkušenj. Dvoletni mandat članov skupine je možno enkrat podaljšati s sklepom Komisije.

2. Ob izteku mandata ostanejo člani skupine strokovnjakov na položaju, dokler niso zamenjani ali se jim podaljša mandat.

3. Mandat članu preneha pred iztekom v primeru odstopa ali smrti. V takem primeru člana nadomestijo in Komisija ga imenuje na podlagi postopka, navedenega v odstavku 2.

4. Poziv k oddaji kandidature se objavi v Uradnem listu Evropske unije. Komisija izbere člane na podlagi prispelih ponudb po navedenem pozivu. Merila za izbiro upoštevajo usposobljenost in izkušnje kandidatov, njihovo reprezentativnost in zmožnost prispevati k strateškim odločitvam, spodbujala pa bodo ravnotežje med strokovnjaki za različne vrste prevoza.

5. Komisija bo objavila seznam članov kot informacijo v Uradnem listu Evropske unije.

Člen 5

Trajanje mandata, delovne skupine in dodatni strokovnjaki

1. Skupina strokovnjakov plenarno zaseda na povabilo Komisije dvakrat letno na sedežu Komisije.

2. Za izpolnjevanje svojega namena, kakor je določen v členu 2, lahko skupina strokovnjakov ustanovi priložnostne delovne skupine.

3. Predsednik lahko na zahtevo članov ali na lastno pobudo povabi druge strokovnjake, da razpravljajo o določeni zadevi.

4. Članom skupine strokovnjakov in vsem drugim članom, povabljenim na podlagi odstavka 3, se povrnejo potni stroški in stroški bivanja v skladu z določbami, ki veljajo znotraj Komisije.

Člen 6

Zaupnost

Brez poseganja v določbe člena 287 Pogodbe ES člani skupine strokovnjakov ne smejo razkriti nobene informacije, ki jo pridobijo med svojim delom v skupini strokovnjakom ali v njenih delovnih skupinah.

Člen 7

Poslovnik in sekretariat

1. Skupina strokovnjakov sprejme svoj poslovnik.

2. Sekretariat za skupino strokovnjakov zagotovi Komisija.

Člen 8

Začetek veljavnosti

Ta sklep začne učinkovati z dnem objave v Uradnem listu Evropske unije.

V Bruslju, 11. junija 2003

Za Komisijo

Loyola De Palacio

Podpredsednica

[1] COM(2001) 370, 12. september 2001, str. 69.

--------------------------------------------------